Imtella' Ottubru 29, 2021 - Aġġornata 29 Ta' Ottubru, 2021 6:37am Rapport: Tony Dimech l-orizzont l-orizzont għandha tliet rapporti fuq il-paġna ta' quddiem. Permezz ta' ritratt tal-baħar li jaf iqanqal il-Grigal tgħid li dan joffri xenarju mill-isbaħ. It-tieni rapport jispjega li kienu implimentati 90% tar-rakomandazzjonijiet tal-Awditur Ġenerali. Dan tħabbar mis-Segretarju Permanenti Ewlieni Mario Cutajar f'konferenza tal-aħbarijiet li matulha nieda pubblikazzoni bi tweġiba għar-rapport annwali tal-NAO dwar il-Kontijiet Pubbliċi tas-sena 2019 u rapporti oħra maħruġa s-sena li għaddiet. Rapport ieħor jispjega li missier u wliedu marru lura fir-residenza tagħhom. Jingħad li dawn sabu r-residenza tagħhom mingħajr diversi affarijiet fosthom tneħħa l-apparat tal-arja ikkondizzjonata, tbagħbis fis-sistema tad-dawl u anke sabu ingassa. Jingħad li l-Qorti ma tittolerax il-logħba tas-sessi. In-Nazzjon In-Nazzjon tikkwota lill-Kap tal-Partit Nazzjonalista Bernard Grech jgħid liż-żmien ta' impunità għandu jispiċċa. Jingħad li dan kien il-messaġġ ta' Dr Grech meta żar lill-membri tal-Għaqda Repubblika fil-protesta li qed jagħmlu quddiem il-Kwartieri Ġenerali tal-Pulizija fil-Floriana. Rapport ieħor jikkwota lill-Għaqda Repubblika tgħid li trid biss pajjiż li fih il-ġustizzja ma tħares lejn wiċċ ħadd. Jingħad li Repubblika trid biss pajjiż li jippremja s-sewwa u mhux lil min jagħmel il-ħażin. Rapport ieħor jispjega li Gvern Nazzjonalista ser jgħin biex jerġgħu jissaħħu n-negozji. The Times of Malta It-Times of Malta għandha ritratt ta' pittura li saret dan l-aħħar li kienet ispirata mill-ħniena u li fiha hemm l-immigrant li nqatel Souleymane Lassana li kellu 42 sena meta kien miexi fi triq f'Birzebbugia. Jingħad li din il-pitturi qanqlet sensiela ta' kummenti ta' razzizmu fuq il-midja soċjali. Il-pittura tinsab fil-Bażilika ta' San Ġorġ fir-Rabat Għawdex. Rapport ieħor jispjega li l-Prim Ministru Robert Abela kkundanna l-kummenti tal-preżentatur tal-Partit Laburista Karl Stagno Navarra meta identifika ġurnalist li qal li huwa parti minn establishment li qed jaħdem kontra l-Gvern. Il-Prim Ministru qal li dawn il-kummenti mhumiex aċċettabbli. Stagno Navarra qal li l-Għaqda Repubblika, il-Partit Nazzjonalista u l-l-Knisja u anke l-midja qed jaħdmu kontra l-Gvern Laburista. The Malta Independent Il-Malta Independent għandha ritratt tal-President tal-Kummissjoni Ewropea Ursula von der Leyen tgħid li wasal il-mument tal-verità li l-mexxejja internazzjonali jridu jiffaċjaw, dik tat-tibdil fil-klima. Rapport ieħor jgħid li b'investiment ta' madwar tliet miljun ewro, il-Ministru għall-Enerġija Miriam Dalli ħabbret proġett li ser iwassal biex ikunu installati 130 charging pillars madwar il-pajjiż kollu biex ikunu iċċarġjati l-karozzi elettriċi. Rapport ieħor jispjega li l-Qorti Kostituzzjonali ma laqgħetx it-talba tal-aħwa Alfred u George Degiorgio dwar id-detenzjoni tagħhom u sostniet li ż-żamma tagħhom hija fl-interess pubbliku iżda qalet ukoll li l-awtoritajiet għandhom jaraw li l-ġustizzja ssir fi żmien reġjonevoli.